विडम्बना तो इस बात की होती है कि महेन्द्रबाबू जैसे लोगों के कुकृत्य में देश की जनविरोधी सत्ता भी शामिल होती है। जिसका प्रमाण इस बात से मिलता है कि सत्ता का जनविरोधी हाथ एक तरफ महेन्द्रबाबू के अवैध खदान को सुरक्षा प्रदान करता है, जबकि दूसरी तरफ मैना समेत तमाम आदिवासियों की पहचान वाले जनखदान को, जो अपनी नेकनिष्ठा को पहले ही जाहिर कर चुका होता है, उखाड़ फेंकने को आगे बढ़ता है। क्योंकि, सत्ता का हित मैना या उसकी जमात के लोगों से नहीं, बल्कि महेन्द्रबाबू तथा उनके गिरोह से सधता है, जो सत्ता के चुनावी खेल को सफल करने का रणकौशल (जनबल-धनबल का प्रयोग) जानते हैं।